નીતિન રામાણીને સ્ટેન્ડિંગ કમિટીમાં બે કોંગ્રેસી સભ્ય પૈકી એક તરીકે સમાવાયા હતા અને કોંગ્રેસે એ રીતે તેમનું મહત્ત્વ વધાર્યું હતું છતાં રામાણીએ સ્ટેન્ડિંગ કમિટીની ૨૦ ઓગસ્ટની ચર્ચાસ્પદ બેઠકમાં હાજરી આપવાનો કોંગ્રેસનો વ્હીપ પાળ્યો નહોતો. પ્રદેશમાંથી તેમને નોટિસ આપી ખૂલાસો પૂછાયો હતો, જેને પગલે તેમણે પહેલાં પક્ષમાંથી રાજીનામું ધરી દીધું અને પછી બુધવાર સવારે કમિશ્નરને મળીને કોર્પોરેટર તરીકેથી પણ રાજીનામું આપી દીધું હતું. રાજીનામા પત્રમાં તેમણે સ્વૈચ્છિકપણે કોર્પોરેટરપદ છોડતાં હોવાનું લખ્યું છે.કમિશનરે તેમનું રાજીનામું હાથોહાથ સ્વીકારીને શહેરી વિકાસ વિભાગમાં મોકલવા તજવીજ હાથ ધરી છે. કમિશનરે જણાવ્યું કે કોઈ પણ નગરસેવક જ્યારે નગરસેવક તરીકે કમિશ્નરને રાજીનામું આપે કે તુરત જ એ બેઠક ખાલી પડી ગઈ કહેવાય અને સરકારને એ બેઠકની પેટાચૂંટણી માટે જાણ કરવાની રહે છે.